  Туспуктэм: Наталья Михайлова Майя Бывальцева 15-тӥ шуркынмонэ «Удмурт Кенешлэн» исполкомезлэн ёзчиосыз Ижкарлэн тӧроеныз Дмитрий Чистяковен пумиськылӥзы. Вераськон школаосын но нылпи садъёсын удмурт кылэз дышетон, карлэн тусаз удмурт шӧм пыртон сярысь мынӥз. « Урам нимъёсыз кык кылын гожтыны, скверъёслэн, паркъёслэн нимъёссы удмурт кылын мед луозы. Удмурт азьветлӥсьёслэсь нимъёссэс урамъёс мед нуллозы. Городамы пӧртэм ялонъёслэн удмурт шӧмзы, удмурт сямзы мед луоз. Вузаськонниослэн мед луозы удмурт орнаментсы, удмурт нимъёссы луизы ке. Соин кутскыны » Андрей Ураськин, «Удмурт Кенеш» огазеяськонлэн тӧроез Дмитрий Чистяков кенешлэн кутсконаз ик пусйиз – йӧскалык аспӧртэмлык карын утиськыны кулэ. « Со песятайёсмы азьын долгмы гинэ ӧвӧл, со туристъёсты кыскыны луонык но. Со озьы! Трослы тунсыкогес йӧскалык элькунэ ветлыны, зэм ук. Кыӵе ке яркыт музейёс, кыӵе ке аквапаркъёс но мукетыз котькытын вань. Нош йӧскалык аспӧртэмлыкез кытысь адӟод? Малы асьме доры лыкто? Перепечлы! » Дмитрий Чистяков, Ижкарлэн тӧроез Туннэ Ижын 80 школаос но 170 нылпи садъёс ужало. Кар администрациысь дышетонъя управленилэн кивалтӥсезлэн воштӥсез Ольга Моторина удмурт кылэз дышетон ужъюгдурен тодматӥз. Та дыре удмурт кылэз 10 школаын 371 адями дышетэ. Со пӧлысь 11, 56, 59, 65, 69 номеро школаосын – дышетон предмет чотын. « Юрттӥськомы со дышетон огазеяськонъёслы, кытын удмурт кыл, кылсярысь, кружокъёсын но факультативъёсын вань, нош со 11 дышетон огазеяськонъёсын вань, отчы 1 сюрс 200-лэсь трос адями пыриське » Ольга Моторина, Ижкар администрациысь дышетонъя управленилэн кивалтӥсезлэн воштӥсез Удмурт кылэз, лулчеберетэз дышетон 16 гинэ нылпи садъёсын мынэ. Но ваньмаз удмурт калыклэн улон-вылоназ кутӥськись арбериосын, тӥрлыкен музей висъетъёссы вань, пусйиз Ольга Моторина. Солэн кылъёсызъя, эскеронъёс возьматӥзы, анай-атайёслэн мылкыдзы ӧвӧл пиналъёссэс удмурт кыллы дышетыны. Но соин валче ми номыр карыны кулэ ӧвӧл шуыса вераны уг луы, пусйиз со. Йӧскалык аспӧртэмлыкез утён но азинтон понна пӧртэм амалъёс кутӥсько, со пӧлын пӧртэм ӵектосъёсты улонэ пыӵатыса. 11 номеро школалэн инъетаз йӧскалык улосвыл компонентъя ассоциация кылдытӥзы. Со школаослэсь но нылпис адъёслэсь удмурт кылэз дышетон ласянь ужзэс огазея-радъя. Удмурт кылэз дышетонын котыр ласянь юрттыны дась луэмзэс веразы Йӧскалык дышетонъя институтлэн кивалтӥсез Надежда Ураськина но Кузебай Герд нимо йӧскалык гимназилэн кивалтӥсез Татьяна Волкова. Соос дышетӥсьёс но визьнодасьёс понна дышетсконъёс радъяны, ужан амалъёсты вӧлмытыны быгато. Урамъёслэсь нимъёссэс удмурт кылэ берыктон но гожтосъёс (адресэн табличкаос) лэсьтон ужез валтӥсь ульчаос бордысен кутскыны вераськизы. Берыктон уж мынэ, уульчаослэн удмурт нимъёсынызы нырысетӥ табличкаосты 2024-тӥ арын адӟыны быгатомы ни, дыр. Озьы ик Кызьпу арамаез выльдон пумысен юанъёс кылдэмын вал. Удмуртъёслэн валтӥсь праздникъёссы отын ортчыло бере, кылёз-а со удмурт тусо. Тупатъян ужъёс мыно ни, но номыр удмуртэз али уг адӟиськы, шуиз Андрей Ураськин. Дмитрий Чистяков оскытӥз, ӵектослэсь уз палэнске, удмуртлыко интыез одно ик луоз. « Дмитрий Александрович <…> ужпумъёсты вала, адӟе. Вала, макем сюлмаськыто со ужпумъёс йӧскалык сообществоез, «Удмурт Кенешез», вань удмуртъёсты – со ульчаосты ниман но, Ижкарлэн тусаз удмурт тодметъёс кылдытон но, Кызьпу арамаез выльдон но. Со мыло-кыдо, сэзь адями, мар вера, быдэстыны тырше. Мар соин герӟаськемын, сое со лэсьтоз шуыса оскисько » Владимир Байметов, «Удмурт Кенеш» огазеяськонлэн тӧрезлэн воштӥсез Таӵе пумиськонъёсты куинь толэзьлы огпол ортчытъяны вераськизы. Тегъёс: Удмуртия Ижкар удмуртлык ДмитрийЧистяков УдмуртКенеш  